Diari Oficial de la Generalitat Valenciana


Sumari del DOGV 4700, del 26-02-2004 (2004/1380)

RESOLUCIÓ de 2 de febrer de 2004, de la Universitat d'Alacant, per la qual es convoquen proves selectives per a l'ingrés en l'escala tècnica d'aquesta universitat. Referència A02.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/1380


Data del document
:   02-02-2004

Organisme emissor
:   Universitat d'Alacant

Tipus de document
:   Resolució

Descriptors 

:   * universitat
    * interpretació
    * lingüística
    * concurs administratiu
    * traducció

RESOLUCIÓ de 2 de febrer de 2004, de la Universitat d'Alacant, per la qual es convoquen proves selectives per a l'ingrés en l'escala tècnica d'aquesta universitat. Referència A02. [2004/Q1380]
  
D'acord amb el que disposa l'estatut d'aquesta universitat, aprovat pel Decret 107/1985, de la Generalitat Valenciana, de 22 de juliol (Diari Oficial de la Generalitat Valenciana de 26 de setembre), a fi d'atendre les necessitats de personal d'administració i serveis, aquesta universitat, fent ús de les competències que li atribueixen l'article 18 de la Llei 11/1983, de Reforma Universitària, en relació amb l'article 3.2.e d'aquesta mateixa llei, i el seu estatut, acorda convocar proves selectives per a l'ingrés en l'escala tècnica de la Universitat d'Alacant, segons aquestes bases:
  
Primera. Normes generals
  
1.1 Es convoquen proves selectives per a proveir huit places de l'escala tècnica (referència A02), pel sistema general d'accés lliure, per a ocupar llocs d'administració especial, assessor lingüístic de valencià en l'Oficina de Promoció del Valencià.
  
1.2 A aquesta convocatòria seran aplicables el Text Refós de la Llei de la Funció Pública Valenciana, de 24 d'octubre de 1995 (tal com el va publicar la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat, per la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat, i per la Llei 10/1998, de 28 de desembre de 1998, de Mesures Fiscals, de Gestió Administrativa i Financera i d'Organització de la Generalitat Valenciana, el Decret 107/1985, de 22 de juliol, del Consell de la Generalitat, que aprova l'Estatut de la Universitat d'Alacant (DOGV de 26 de setembre), i el Decret 33/1999, de 9 de març, que aprova el Reglament de Selecció, Provisió de Llocs de Treball i Carrera Administrativa del Personal comprès en l'àmbit d'aplicació de la Llei de la Funció Pública Valenciana.
  
1.3 El procediment de selecció dels aspirants serà el de concurs oposició. L'oposició estarà formada pels exercicis següents:
  
Primer exercici: de caràcter obligatori i eliminatori. Consistirà en la realització d'un qüestionari amb quatre respostes alternatives en cada pregunta, de les quals només una serà la correcta, en què caldrà respondre preguntes relacionades amb la totalitat del temari. Aquest exercici contindrà, com a màxim, un 20% del total de les preguntes referents a la part I de l'annex I. Es valorarà de 0 a 10 punts. Cada resposta errònia tindrà una penalització d'un terç sobre les correctes, i les respostes en blanc no puntuaran.
  
Per a superar aquest exercici serà necessari arribar a la puntuació mínima que determine el tribunal, que haurà de ser, com a mínim, de 5 punts.
  
Segon exercici: de caràcter obligatori i eliminatori. Consistirà en el desenvolupament per escrit de dos temes, d'entre quatre extrets pel tribunal per sorteig en presència dels opositors, dels continguts en la part II de l'annex I: dos del mòdul A i dos del mòdul B. L'aspirant haurà d'elegir un tema del mòdul A i un altre del mòdul B. La durada no podrà ser superior a tres hores. Es valorarà de 0 a 10 punts.
  
Per a superar aquest exercici caldrà arribar a la puntuació que determine el tribunal, que en cap cas no podrà ser inferior a 2,5 punts en cada tema.
  
Tercer exercici: de caràcter obligatori i eliminatori. Consistirà en la realització, per escrit, de tres supòsits pràctics sobre:
  
a) Traducció d'un text de caràcter científic, administratiu o de gestió.
  
b) Correcció d'un text de caràcter científic, administratiu o de gestió.
  
c) Impartició d'un tema o unitat a alumnes dels cursos de valencià de la universitat.
  
El tribunal proposarà un text per als supòsits a) i b). La traducció es farà amb ordinador connectat a Internet.
  
Per al supòsit c) el tribunal plantejarà dos propostes perquè els opositors en trien una. Els opositors seran convocats per a la lectura pública i defensa d'aquest supòsit davant del tribunal, que podrà fer preguntes durant un temps màxim de 30 minuts.
  
El temps màxim per a fer cada supòsit serà de 45 minuts. Es valorarà de 0 a 15 punts.
  
Per a superar aquest exercici caldrà arribar a la puntuació mínima de 2,5 punts en cada supòsit.
  
En el supòsit c), la part escrita tindrà un valor màxim del 50%, i la lectura i defensa, l'altre 50%.
  
Quart exercici: de caràcter obligatori i no eliminatori. Consistirà en una traducció, amb diccionari, d'un text en valencià a un dels idiomes següents: anglès, francès o alemany, a elecció dels aspirants (segons explica la base 3.4.3). El temps màxim per a fer l'exercici serà de 45 minuts. Es valorarà de 0 a 2 punts.
  
1.4 Fase de concurs: es valoraran els mèrits fefaentment acreditats pels aspirants que hagen superat la fase d'oposició. El concurs, que no tindrà caràcter eliminatori, farà referència a aptituds, coneixements i experiència dels candidats d'acord amb el barem següent:
  
Titulació: 1 punt per tenir la llicenciatura en Filologia Catalana o equivalent o la llicenciatura en Traducció i Interpretació amb itinerari o menció de Català.
  
Formació: 2 punts com a màxim per cursos de contingut relacionat directament amb el treball que s'ha de dur a terme i que hagen estat impartits per l'administració o bé per centres amb conveni o concert amb aquella. La puntuació s'obtindrà sumant el nombre total d'hores valorables i multiplicant-les per 0,02.
  
Valoració dels Certificats tècnics de la Junta Qualificadora de Coneixements de Valencià:
  
- Mitjans de comunicació: 0,1 punts.
  
- Llenguatge administratiu i correcció de textos: 0,2 punts.
  
En tot cas, atès que el coneixement de la matèria és exigit en la fase d'oposició, no seran valorats els cursos següents:
  
- Cursos de legislació la matèria dels quals estiga compresa en el programa de la convocatòria.
  
- Cursos d'idiomes de la llengua comunitària escollida per l'opositor en el quart exercici.
  
Experiència: 8 punts com a màxim, a raó de:
  
- 0,08 punts per cada mes complet de servei en llocs afins en qualsevol administració distinta de la Universitat d'Alacant. Fins a un màxim d'1'5 punt.
  
- 0,16 punts per cada mes complet de servei en llocs amb funcions afins en la Universitat d'Alacant.
  
A l'efecte de còmput de temps, s'estableixen les equivalències següents: haver impartit un curs de 60 hores o més equival a un mes de treball; els cursos de 20 hores o més es poden acumular per a sumar segments de 60 hores, computables per mesos.
  
1 punt com a màxim per publicacions traduïdes o corregides, amb acreditació.
  
1 punt com a màxim per publicacions relacionades amb l'ensenyament del valencià o d'altres llengües.
  
Altres mèrits: cursos de postgrau, participació o assistència a congressos, jornades i similars especialitzats, i altres mèrits, el programa o contingut dels quals estiga directament relacionat amb el treball que s'ha de dur a terme. La presentació de comunicacions es valorarà el doble que l'assistència. Fins a un màxim d'1 punt.
  
Els mèrits hauran de presentar-se ordenats d'acord amb els apartats següents: 0 dades personals, 1 llicenciatura en Filologia Catalana o equivalent, o en Traducció i Interpretació amb perfil o itinerari de Català, 2 formació específica (centre o organisme docent, matèria, data i hores acreditades), 3 experiència laboral (contractes amb indicació de mesos o hores totals), publicacions, 4 cursos de postgrau, participació en congressos i altres mèrits.
  
1.5 La qualificació resultant de la totalitat dels exercicis estarà determinada per la suma de puntuacions obtingudes en cadascun.
  
Amb el resultat de l'últim exercici de la fase d'oposició, el tribunal publicarà la relació d'aspirants que, per haver superat tots els exercicis eliminatoris, han de passar a la fase de concurs i els citarà perquè, en el termini de 10 dies hàbils, comptador a partir de l'endemà de la publicació de les qualificacions, presenten la documentació acreditativa de mèrits i experiència previstos en la base 1.4 en el Registre General de la Universitat d'Alacant o de qualsevol de les maneres establides per l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener.
  
No seran valorats els mèrits que no es troben suficientment acreditats ni s'admetrà documentació presentada fora de termini.
  
1.6 En finalitzar el termini de presentació de documentació establit en la base anterior, el tribunal publicarà en el tauler d'anuncis de l'edifici de Rectorat i en la pàgina web del Servei de Selecció i Formació la llista provisional de valoracions de la fase de concurs i concedirà un termini de 10 dies hàbils, comptador a partir de l'endemà de la publicació d'aquesta llista, perquè els interessats facen les reclamacions i les esmenes que consideren pertinents en relació amb la seua baremació.
  
1.7 En haver estat resoltes les possibles al·legacions i esmenes, el tribunal dictarà una resolució en què fixarà la relació definitiva d'aspirants que hagen superat el procés selectiu, els quals seran proposats per a ser nomenats funcionaris.
  
Per a confeccionar aquesta relació se sumaran les qualificacions obtingudes per cada aspirant en la fase d'oposició i en la fase de concurs. A continuació s'ordenaran de major a menor puntuació, i la relació serà interrompuda quan el nombre d'aspirants coincidisca amb el nombre de places convocades, sense que en cap cas puga contenir un nombre superior.
  
En cas d'empat entre aspirants, l'ordre s'establirà segons la major puntuació obtinguda per cada aspirant en el tercer exercici; en segon lloc, si es manté l'empat, caldrà atenir-se a la major puntuació en el segon exercici; en tercer lloc, si es manté l'empat, caldrà atenir-se a la major puntuació en el primer exercici. Si continua l'empat, caldrà atenir-se a la major puntuació en la fase de concurs. En última instància, l'ordre serà establit mitjançant sorteig públic.
  
En el cas que el nombre d'aspirants aprovats siga inferior al de places convocades, les que sobren seran declarades desertes.
  
1.8 Les proves selectives començaran a partir del dia 15 d'abril de 2004.
  
Segona. Requisits dels candidats
  
2.1 Per a ser admesos a la realització de les proves selectives, els aspirants hauran de reunir els requisits següents:
  
2.1.1 Ser espanyol o nacional d'un dels estats membres de la Unió Europea o nacional d'aquells estats als quals, en virtut de tractats internacionals fets per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta està definida en el tractat constitutiu de la Comunitat Europea. També podran participar-hi el cònjuge, els descendents i els descendents del cònjuge dels espanyols i dels nacionals d'altres estats membres de la Unió Europea, sempre que no estiguen separats de dret ni siguen menors de 21 anys o majors d'aquesta edat, que visquen a càrrec seu. Aquest últim benefici serà igualment aplicable a familiars de nacionals d'altres estats quan ho prevegen els tractats internacionals fets per la Comunitat Europea i ratificats per Espanya.
  
2.1.2 Tenir complits els 18 anys i no haver arribat a l'edat de jubilació.
  
2.1.3 Tenir o estar en condicions d'obtenir el títol de llicenciat, arquitecte, enginyer o equivalent. En el cas de titulacions obtingudes a l'estranger, caldrà tenir la credencial que n'acredite l'homologació.
  
2.1.4 No tenir cap malaltia o discapacitació que impedisca l'exercici de les funcions públiques.
  
2.1.5 No haver estat separat mitjançant expedient disciplinari del servei de qualsevol administració o lloc de treball públic ni estar inhabilitat penalment per a l'exercici de funcions públiques. En el cas d'aspirants que no tinguen la nacionalitat espanyola, igualment, no estar sotmesos a sanció disciplinària o condemna penal que els impedisca, en el seu estat, l'accés a la funció pública.
  
2.2 Caldrà complir tots els requisits enumerats en la base 2.1 en el dia de finalització del termini de presentació de sol·licituds i mantenir-los fins al moment de la presa de possessió com a funcionari de carrera.
  
Tercera. Sol·licituds
  
3.1 Els qui vulguen prendre part en aquestes proves selectives hauran de fer-ho constar en una instància que els serà facilitada gratuïtament en el Registre General de la universitat (edifici de Rectorat) i que figura com a annex V en aquesta convocatòria, i acompanyar-la amb el comprovant bancari d'haver abonat els drets d'examen, establits en 21,16 euros (en el comprovant haurà de constar el nom, els cognoms i la referència de la convocatòria: A02). Aquests drets d'examen s'hauran d'ingressar en el compte corrent 000540004-64, dígit de control 11, de la CAM (2090), oficina 3191, del campus de Sant Vicent del Raspeig (encara que hom podrà fer l'ingrés a través d'altres oficines bancàries).
  
3.2 Les sol·licituds hauran de ser presentades en el Registre General de la universitat en el termini de 20 dies hàbils, comptador a partir de l'endemà de l'última de les publicacions següents: la d'aquesta convocatòria en el Diari Oficial de la Generalitat Valenciana o la de l'extracte en el Boletín Oficial del Estado. Les sol·licituds podran ser presentades de les maneres que estableix l'article 38.4 de la Llei 30/1992, de 26 de novembre.
  
3.2.1 Caldrà acompanyar les sol·licituds amb una fotocòpia del document nacional d'identitat. Els aspirants que no tinguen la nacionalitat espanyola i tinguen dret a participar-hi hauran de presentar una fotocòpia del document que n'acredite la nacionalitat i, si s'escau, els documents que acrediten el vincle de parentiu i el fet de viure o estar a càrrec del nacional d'un altre estat amb qui tenen aquest vincle. Així mateix, hauran de presentar una declaració d'aquest que no està separat de dret del seu cònjuge i, si s'escau, que l'aspirant viu o està a càrrec seu.
  
3.3 En cap cas el tràmit de pagament en l'oficina bancària no serà substitutiu de l'esmentat tràmit de presentació de la sol·licitud davant l'òrgan expressat anteriorment dins el termini i en la forma escaients.
  
3.4 L'aspirant haurà de seguir les instruccions següents en la formalització de la sol·licitud:
  
3.4.1. En el quadre de la sol·licitud destinat a «Forma d'accés», l'aspirant haurà de posar L, segons les instruccions de l'anvers de la instància.
  
3.4.2 Els aspirants hauran d'indicar en el quadre de la sol·licitud destinat a «Cos/escala o categoria», tècnica; i en «Referència», A02.
  
3.4.3 Els aspirants hauran de fer constar l'idioma a què es refereix el quart exercici en el quadre A) de l'epígraf «Dades que cal consignar segons les bases de la convocatòria» de la sol·licitud.
  
3.4.4 Els aspirants amb minusvalidesa que vulguen sol·licitar adaptació de temps i mitjans per a la realització dels exercicis, hauran d'indicar-ho en la sol·licitud en el quadre número 5. En aquest cas, serà requisit acompanyar la instància amb el corresponent certificat acreditatiu de la minusvalidesa o discapacitat amb l'objectiu de fer efectiva, si escau, aquesta petició.
  
3.5 Els simples errors de fet que es puguen col·legir com a tals de la sol·licitud podran ser resolts en qualsevol moment, d'ofici o a petició de la persona interessada.
  
3.6 Les dades de caràcter personal aportades pels aspirants quedaran incloses en els fitxers automatitzats de personal d'aquesta universitat, la qual es compromet a no fer-ne un ús diferent dels que recull la Resolució de la Universitat d'Alacant, de 17 de desembre de 2002, que regula els fitxers automatitzats de dades de caràcter personal (DOGV de 15 de gener de 2003).
  
Així mateix, la Universitat d'Alacant informa sobre la possibilitat d'exercir els drets d'accés, rectificació, cancel·lació i, si escau, d'oposició que preveu l'article 5 de la Llei Orgànica 15/1999, de 13 de desembre, de Protecció de Dades. Els drets han de ser exercits per escrit davant el gerent d'aquesta universitat.
  
Quarta. Admissió d'aspirants
  
4.1 En acabar el termini de presentació d'instàncies, el gerent de la Universitat d'Alacant dictarà una resolució que serà publicada en els taulers d'anuncis de l'edifici de Rectorat de la Universitat, en la pàgina web del Servei de Selecció i Formació i en el Diari Oficial de la Generalitat Valenciana i que contindrà la relació provisional d'admesos i exclosos, amb indicació de la causa d'exclusió.
  
4.2 Els aspirants exclosos disposaran d'un termini de 10 dies hàbils, comptador a partir de l'endemà de la publicació de la resolució en el Diari Oficial de la Generalitat Valenciana, per a poder resoldre el defecte que n'haja motivat l'exclusió.
  
4.3 En concloure aquest termini, es publicarà una Resolució que, a més de declarar aprovada la relació definitiva d'admesos i exclosos, indicarà el lloc, la data i l'hora de començament del primer exercici, amb una antelació mínima de 15 dies hàbils. Aquesta resolució serà publicada en el tauler d'anuncis de l'edifici de Rectorat, en la pàgina web del Servei de Selecció i Formació i en el Diari Oficial de la Generalitat Valenciana.
  
4.4 En qualsevol moment del procés selectiu, si el tribunal té coneixement que algun dels aspirants no reuneix la totalitat dels requisits exigits per aquesta convocatòria, amb la prèvia audiència de l'interessat, haurà de proposar-ne l'exclusió al rector de la Universitat i comunicar-li, així mateix, les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.
  
Contra l'exclusió de l'aspirant, hom podrà interposar recurs d'alçada davant la mateixa autoritat indicada en el paràgraf anterior.
  
Cinquena. Tribunals
  
5.1 Els membres del tribunal i els seus assessors estaran subjectes, en règim i funcionament, al que estableixen l'article 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú, a les causes generals d'abstenció i recusació contingudes en aquesta llei i al que preveu l'article 8 del Decret 33/1999, de 9 de març, del Govern Valencià, que aprova el Reglament de Selecció, Provisió de Llocs de Treball i Carrera Administrativa del Personal comprès en l'àmbit d'aplicació de la Llei de la Funció Pública Valenciana.
  
Els membres del tribunal hauran de reunir, a més, els requisits previstos per l'article 13.4 del vigent Text Refós de la Llei de la Funció Pública Valenciana.
  
5.2 Amb anterioritat a la iniciació de les proves selectives, si s'escau, es publicarà una resolució amb el nomenament de nous membres del tribunal en substitució dels que n'hagueren perdut la condició.
  
5.3 Amb la prèvia convocatòria del president, es constituirà el tribunal, amb l'assistència obligatòria del president i el secretari i la meitat, almenys, dels membres titulars o suplents.
  
5.4 Durant el procés selectiu, el tribunal resoldrà tots els dubtes que pogueren sorgir en l'aplicació d'aquestes normes, i també tot el que calga fer en els casos no previstos.
  
5.5 El tribunal podrà disposar la incorporació als seus treballs d'assessors especialistes per a les proves corresponents dels exercicis que consideren pertinents; la tasca d'aquests assessors estarà limitada a prestar la seua col·laboració en les respectives especialitats tècniques. La designació d'aquests assessors haurà de ser comunicada al rector de la universitat.
  
5.6 El tribunal qualificador adoptarà les mesures necessàries, en els casos que calga, perquè els aspirants amb minusvalidesa tinguen condicions similars per a la realització dels exercicis a la resta de participants. En aquest sentit, caldrà establir les adaptacions possibles en temps i forma per a les persones amb minusvalideses que ho sol·liciten. Si en algun moment del procés selectiu el tribunal tinguera dubtes sobre la capacitat d'un aspirant per a l'exercici de les activitats que habitualment duen a terme els funcionaris de l'escala a què es refereixen aquestes proves, podria demanar el corresponent dictamen dels òrgans competents de la comunitat autònoma respectiva; en aquest cas, l'aspirant podrà participar condicionalment en el procés selectiu, i la resolució definitiva sobre la seua admissió o exclusió de les proves quedarà en suspens fins a la recepció del dictamen.
  
5.7 El tribunal qualificador de les proves haurà d'adoptar les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. Seran exclosos de les proves els opositors en els fulls d'examen dels quals figuren noms, traços, marques o signes que permeten conèixer-ne la identitat.
  
5.8 Pel que fa a comunicacions i altres incidències, el tribunal tindrà la seu en el Servei de Selecció i Formació de la Universitat, en el campus de Sant Vicent del Raspeig, telèfon 781 52 46 22.
  
5.9 Els membres del tribunal percebran les gratificacions per assistència fixades pel Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris (DOGV de 17 de febrer de 1997).
  
5.10 El tribunal s'haurà d'ajustar a la composició següent:
  
Tribunal titular:
  
- President: el rector de la Universitat d'Alacant o persona en qui delegue.
  
- Dos representants de l'administració, un dels quals farà de secretari, i l'altre, de vocal.
  
- Dos representants de les organitzacions sindicals amb representació en la Mesa Negociadora de la Universitat d'Alacant, que faran de vocals.
  
Tribunal suplent:
  
Amb la mateixa composició.
  
Sisena. Desenvolupament dels exercicis
  
6.1 Els exercicis tindran lloc en les dependències de la Universitat d'Alacant, en el campus de Sant Vicent del Raspeig. El primer exercici es farà en el lloc, la data i l'hora que establisca la resolució a què es refereix la base 4.3.
  
6.2 Els aspirants seran convocats per a cada exercici en crida única. Els qui no hi compareguen seran exclosos de l'oposició, i hi perdran el seu dret quan es presenten en els llocs de realització de les proves si han començat o si no hi assisteixen, encara que siga per causes justificades.
  
6.3 En cada exercici, els aspirants hauran d'acreditar la seua identitat exclusivament mitjançant la presentació del document nacional d'identitat, passaport o permís de conduir, pel que fa als aspirants de nacionalitat espanyola. Els aspirants que no tinguen la nacionalitat espanyola hauran d'acreditar la identitat mitjançant el document original que, en el país del qual siguen nacionals, siga expedit a aquest efecte. L'incompliment d'aquest requisit per algun dels aspirants en determinarà l'exclusió de les proves. En cap cas no seran vàlides les còpies o les fotocòpies d'aquests documents.
  
6.4 En qualsevol moment, els aspirants podran ser requerits pels membres del tribunal a acreditar la seua identitat.
  
6.5 Els aspirants hauran de seguir en tot moment les instruccions dels membres del tribunal o del personal ajudant o assessor durant la realització de les proves per a l'adequat desenvolupament d'aquestes.
  
6.6 Després de la realització de cadascuna de les proves, el tribunal farà pública, en els locals en què s'hagen fet i en el tauler d'anuncis de l'edifici del Rectorat d'aquesta universitat, la llista d'aspirants que les hagen superades.
  
6.7 El tribunal publicarà els successius anuncis de realització del segon exercici i següents en els locals en què s'haja fet el primer exercici, en el tauler d'anuncis de l'edifici de Rectorat i per qualssevol altres mitjans si es considera convenient per a facilitar-ne la màxima divulgació, almenys amb 48 hores d'antelació a la indicada per a la iniciació d'aquests. Quan es tracte del mateix exercici, l'anunci de realització s'haurà de fer amb 12 hores, almenys, d'antelació.
  
Setena. Llista d'aprovats
  
Després que haja acabat el procés selectiu, el tribunal farà pública, en el Diari Oficial de la Generalitat Valenciana, en el lloc o llocs de realització de l'últim exercici, en el tauler d'anuncis de l'edifici de Rectorat i en la pàgina web del Servei de Selecció i Formació, la relació definitiva d'aspirants que hagen superat el procés selectiu, els quals seran proposats per a ser nomenats funcionaris, ordenats de major a menor puntuació. Aquesta relació, que en cap cas no podrà ser superior al nombre de places convocades, serà confeccionada segons el que preveu la base 1.7 d'aquesta convocatòria.
  
Huitena. Presentació de documents i nomenament de funcionaris
  
8.1 En el termini de 20 dies hàbils, comptador des de l'endemà del dia en què es facen públiques les llistes definitives, els opositors hauran de presentar en el Registre General de la Universitat els documents següents:
  
a) Fotocòpia del document nacional d'identitat o certificat de naixement, expedit per l'organisme oficial corresponent. Els aspirants que no tinguen la nacionalitat espanyola, fotocòpia del document que n'acredite la nacionalitat i, si s'escau, els documents que acrediten el parentiu i el fet de viure o estar a càrrec del nacional d'un altre estat amb el qual tinguen aquest vincle. Així mateix, hauran de presentar declaració jurada o promesa d'aquest del fet que no està separat de dret del seu cònjuge i, si s'escau, del fet que l'aspirant viu o està a càrrec seu.
  
b) Fotocòpia compulsada del títol acadèmic exigible segons aquesta convocatòria o certificat acadèmic que acredite haver fet tots els estudis requerits per a obtenir-lo i, si escau, haver fet el pagament de taxes corresponents a l'expedició. En el cas de titulacions obtingudes a l'estranger, caldrà presentar, a més del títol, la credencial que n'acredite l'homologació.
  
c) Declaració de no haver estat separat mitjançant expedient disciplinari de qualsevol administració o càrrec públic i de no trobar-se inhabilitat penalment per a l'exercici de les funcions públiques, segons el model que figura com a annex II. Els aspirants que no tinguen la nacionalitat espanyola, a més, hauran de fer una declaració de no estar sotmesos a sanció disciplinària o condemna penal que els impedisca, en el seu estat, l'accés a la funció pública, segons el model que figura com a annex III d'aquesta convocatòria.
  
d) Certificat mèdic acreditatiu de no patir cap malaltia o defecte físic o psíquic que impedisca l'exercici de les funcions corresponents. A aquest efecte, els reconeixements es faran a través dels serveis mèdics del Servei de Prevenció de la Universitat d'Alacant.
  
e) Acreditació dels coneixements de valencià que disposa l'article 9.4 del Text Refós de la Llei de la Funció Pública Valenciana, que es farà aportant la declaració que figura com a annex IV d'aquesta convocatòria, acompanyada, si escau, d'algun dels documents relacionats. Els qui no tinguen algun d'aquests quedaran compromesos a fer-ho en el termini de dos anys o a fer els cursos que, amb aquesta finalitat, organitzen els organismes oficials competents que també recull l'annex de referència.
  
8.2 Els qui tinguen la condició de funcionaris de carrera o de personal laboral de plantilla estaran exempts de justificar documentalment les condicions i altres requisits ja provats per a obtenir el nomenament anterior, però hauran de presentar certificat del ministeri o l'organisme de què depenguen per a acreditar aquesta condició, amb indicació del nombre, l'import i la data de compliment del trienni.
  
8.3 Els qui no presenten la documentació dins el termini fixat, tret dels casos de força major, o en els casos en què de l'examen d'aquesta es deduïsca que no reuneixen algun dels requisits indicats en la base 2.1, no podran ser nomenats funcionaris i les seues actuacions quedaran anul·lades, sens perjudici de la responsabilitat en què hagueren incorregut per falsedat en la sol·licitud inicial. La plaça no ocupada per l'aspirant que incórrega en els supòsits detallats en aquesta base quedarà vacant.
  
8.4 El president del tribunal enviarà còpia certificada de la relació definitiva d'aprovats al rector de la universitat, en la qual proposarà el nomenament dels aspirants com a funcionaris de carrera. El nomenament d'aquests com a funcionaris es farà per resolució d'aquest òrgan, que serà publicada en el Diari Oficial de la Generalitat Valenciana.
  
8.5 La presa de possessió dels aspirants aprovats es farà en el termini d'un mes, comptador des de la data de publicació del seu nomenament en el Diari Oficial de la Generalitat Valenciana.
  
Novena. Consulta de la pàgina web
  
Aquesta convocatòria i els actes que se'n deriven que requerisquen ser publicats podran ser consultats en el web de la Universitat d'Alacant, en l'adreça: http://www.ua.es/va/normativa/empleo/oposiciones/indiceopo.html.
  
Deu. Norma final
  
Contra la convocatòria, les seues bases i tots els actes administratius que se'n deriven, els quals esgoten la via administrativa, hom pot interposar recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptador a partir de l'endemà de la publicació, d'acord amb el que estableixen l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'article 6.4 de la Llei Orgànica 6/2001, de 21 de desembre, d'Universitats, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Potestativament, podran interposar recurs de reposició en el termini d'un mes, comptador a partir del dia següent al de la publicació d'aquesta convocatòria, davant el rector, segons el que disposa l'article 116 de la Llei 30/1992, redactat d'acord amb la Llei 4/1999.
  
Davant les actuacions del tribunal, hom podrà interposar un recurs d'alçada, previst per l'article 114 de la Llei 30/1992, redactat d'acord amb la Llei 4/1999, en el termini d'un mes, comptador des de l'endemà de les publicacions o notificacions. El recurs podrà ser interposat davant l'òrgan que haja dictat l'acte que s'impugna o davant el rector com a òrgan competent per a resoldre'l.
  
Alacant, 2 de febrer de 2004.- El gerent: Rafael Carrillo Paños.
  
ANNEX I
  
Temari
  
Part I
  
Tema 1. La Constitució espanyola: títol preliminar i títol I (Dels drets i deures fonamentals).
  
Tema 2. L'Estatut d'Autonomia de la Comunitat Valenciana. títol primer (la Comunitat Valenciana) i capítol primer del títol segon (la Generalitat Valenciana).
  
Tema 3. Llei d'Ús i Ensenyament del Valencià: títol preliminar (principis generals), títol primer (De l'ús del valencià) i títol quart (De l'actuació dels poders públics).
  
Tema 4. Llei Orgànica d'Universitats. Títols: preliminar (De les funcions i autonomia de les universitats), I (De la naturalesa, creació, reconeixement i règim jurídic de les universitats), II (De l'estructura de les universitats), III (Del govern i representació de les universitats), IV (Del Consell de Coordinació Universitària) i X (Del personal d'administració i serveis de les universitats públiques) i disposició addicional catorzena (Del defensor universitari).
  
Tema 5. La Llei 30/1992, de Règim Jurídic de les Administracions Públiques i del Procediment Administratiu Comú. Àmbit d'aplicació i principis generals. Abstenció i recusació. Els interessats. De l'activitat de les administracions públiques. De les disposicions i els actes administratius. De les disposicions generals sobre els procediments administratius. De la revisió dels actes en via administrativa: revisió d'ofici. Recursos administratius.
  
Tema 6. Normativa interna que regula: jornada de treball, vacances, permisos i llicències. Estructura organitzativa del personal d'administració i serveis.
  
Tema 7. Incompatibilitats: la Llei 53/1984, d'Incompatibilitats del Personal al Servei de les Administracions Públiques.
  
Tema 8. Raonament lògic i sèries alfanumèriques.
  
Part II
  
Mòdul A
  
Tema 9. El nivell foneticofonològic. Sons i fonemes. Conceptes fonamentals de la fonologia. Fonema. Arxifonema. Variants i al·lòfons. Trets. Oposicions.
  
Tema 10. El sistema foneticofonològic. El subsistema vocàlic. El subsistema consonàntic. Trets suprasegmentals: l'accent d'intensitat i l'entonació.
  
Tema 11. L'ortografia. L'alfabet (grafies i dígrafs). La divisió sil·làbica dels mots. La representació gràfica dels trets suprasegmentals: l'accentuació. L'accent. El guionet.
  
Tema 12. La morfologia. Principals branques de l'estudi morfològic. Els conceptes fonamentals de la morfologia: monema, lexema, morfema. Els processos morfològics: flexió, derivació, composició i cliticització.
  
Tema 13. La flexió nominal. El gènere i el nombre. L'article: variants geogràfiques.
  
Tema 14. La flexió verbal. Els morfemes verbals. Mode. Temps. Aspecte. La conjugació dels verbs.
  
Tema 15. L'auxiliaritat verbal: morfemes que aglutina. Formes no personals. Perífrasis verbals.
  
Tema 16. Morfologia dels pronoms. Tipus de pronoms. Morfologia i sintaxi dels pronoms febles. Variants geogràfiques.
  
Tema 17. La lexicologia. El concepte de mot. Els processos de creació lèxica: derivació i composició.
  
Tema 18. La lexicografia. El diccionari (concepte, estructura i tipus). Les enciclopèdies. Els vocabularis. Principals treballs lexicogràfics actuals.
  
Tema 19. El lèxic. Conceptes bàsics. Formació històrica del lèxic. Els barbarismes. Els neologismes.
  
Tema 20. La terminologia. Els llenguatges d'especialitat. El terme. El treball terminològic. Vocabularis especialitzats. Les bases de dades terminològiques.
  
Tema 21. La semàntica. Conceptes fonamentals. Relacions semàntiques entre mots: monosèmia i polisèmia, sinonímia i antonímia. Semàntica oracional. Semàntica del discurs o textual. La interferència lexicosemàntica.
  
Tema 22. Introducció a la sintaxi. Sintaxi i gramàtica. Tipus de gramàtica. Principals corrents lingüístics del segle xx: gramàtica tradicional, estructuralisme, generativisme i lingüística textual. Conceptes generals: categories i funcions. Anàlisi sintàctica. Anàlisi categorial i anàlisi funcional.
  
Tema 23. Unitats sintàctiques. Categoria. Sintagma. Oració. Conceptes relacionats amb el d'oració: proposició, clàusula i fragment.
  
Tema 24. Descripció categorial de l'oració simple: els sintagmes. El sintagma nominal (SN). El sintagma adjectival (SAdj). El sintagma preposicional (SP). El sintagma adverbial (SAdv). El sintagma verbal (SV).
  
Tema 25. Descripció funcional de l'oració simple. L'oració: categorització i tipus. El procés de pronominalització. Doblament de clítics i fenòmens d'èmfasi.
  
Tema 26. Les oracions atributives i les passives. L'oració atributiva. El complement predicatiu i els verbs pseudocopulatius. Els verbs ser i estar. El concepte de passivitat. Tipus de passiva. Construccions relacionades amb les passives. Restriccions a la passiva.
  
Tema 27. La modalitat oracional i els tipus d'oracions. L'oració i la modalitat oracional. La negació i l'oració negativa. Els indefinits i la doble negació. La interrogació i l'oració interrogativa: estructura i tipus. L'exclamació i l'oració exclamativa.
  
Tema 28. L'oració composta. El concepte d'oració composta. Tipus de composició oracional: coordinació, subordinació i juxtaposició. La coordinació. Tipus. La subordinació substantiva. La subordinació adjectiva. Classes, funcions i pronoms relatius. La subordinació adverbial. Classes, funcions i adverbis. Partícules pronominals adverbials. El concepte de juxtaposició.
  
Tema 29. Introducció a l'anàlisi textual. Tres nivells de l'anàlisi lingüística: sintàctic, semàntic i pragmàtic. La pragmàtica. La teoria dels actes de parla. La lingüística textual. Competència textual i competència comunicativa.
  
Tema 30. El text com a unitat comunicativa. Concepte de text. Els nivells de l'anàlisi textual. Adequació o coherència pragmàtica, coherència i cohesió textual. Conceptes i fenòmens.
  
Tema 31. L'adequació pragmàtica: les relacions entre el text i el context. Registres i construcció del text.
  
Tema 32. La coherència textual: concepte i elements de coherència. La progressió temàtica. La cohesió textual: concepte i fenòmens de cohesió. La modalització textual.
  
Tema 33. Les tipologies textuals. Elements per a una tipologia textual. Criteris de classificació de textos.
  
Mòdul B
  
Tema 34. La variació lingüística. Eixos de variació. Els conceptes de llengua i dialecte.
  
Tema 35. La sociolingüística. Conceptes bàsics: contacte de llengües, interferència, bilingüisme i diglòssia, substitució lingüística i normalització, normativització i estandardització.
  
Tema 36. El marc sociolingüístic del valencià. El conflicte lingüístic. Situació sociolingüística actual. La normativització. L'estàndard. L'ensenyament d'una llengua en un medi amb conflicte lingüístic.
  
Tema 37. La planificació lingüística. La política lingüística. La planificació i promoció lingüístiques en l'àmbit universitari.
  
Tema 38. Dialectologia. Extensió geogràfica i nombre de parlants de la llengua. Fragmentació interna: dialectes oriental i occidental. Descripció de les varietats geogràfiques. Extensió territorial i límits, característiques generals (fonètiques, morfosintàctiques i lèxiques), subdialectes i parlars.
  
Tema 39. El valencià: descripció i característiques fonètiques, morfosintàctiques i lèxiques. Varietats dialectals.
  
Tema 40. Onomàstica: antroponímia i toponímia. Relació entre l'onomàstica i la dialectologia. Transcripció i transliteració. Els gentilicis. La legislació sobre l'onomàstica.
  
Tema 41. La variació funcional de la llengua. L'estàndard. L'estàndard oral. Els registres. El llenguatge administratiu. El llenguatge cientificotècnic. El llenguatge periodístic.
  
Tema 42. El llenguatge administratiu valencià. Tradició i modernitat en el seu establiment. Terminologia administrativa. Abreviacions. Documentació. Monolingüisme i bilingüisme en la documentació.
  
Tema 43. El llenguatge científic i tècnic. La transcripció de mots grecollatins. La precisió lèxica. La traducció especialitzada. Principals recursos i eines de suport a la traducció científica.
  
Tema 44. Història externa de la llengua. L'adscripció gal·loromànica o iberoromànica. El nom de la llengua. Etapa de formació: del llatí vulgar al naixement de la llengua medieval. Etapa d'expansió. La Cancelleria Reial.
  
Tema 45. Evolució de l'idioma durant els segles xvi, xvii, xviii i xix.
  
Tema 46. Evolució de l'idioma durant el segle xx. L'Institut d'Estudis Catalans. Les Normes de Castelló. L'Acadèmia Valenciana de la Llengua.
  
Tema 47. Aprenentatge i adquisició de llengües. L'adquisició del llenguatge. Adquisició de la primera i aprenentatge de les segones llengües. Semblances i diferències.
  
Tema 48. Mètodes d'ensenyament i aprenentatge de llengües. La lingüística i l'ensenyament de llengües. Aplicacions didàctiques de la gramàtica tradicional, de la lingüística estructural i de la gramàtica generativa. Principals aportacions didàctiques de la lingüística textual. Els mètodes comunicatius.
  
Tema 49. Les habilitats lingüístiques. Didàctica de l'expressió oral. Didàctica de l'expressió escrita. Tècniques per a desenvolupar-les.
  
Tema 50. Aprenentatge de llengües en persones adultes.
  
Tema 51. Planificació de l'ensenyament. Anàlisi de les necessitats lingüístiques d'un aprenent. La programació: cursos de llengua general i cursos de llengua per a usos específics. Seguiment i avaluació del procés d'aprenentatge.
  
Tema 52. L'autoaprenentatge. L'autoaprenentatge dirigit. Autonomia de l'autoaprenent. Implicacions metodològiques. Recursos per a l'autoaprenentatge del català.
  
Tema 53. La llengua i les indústries del llenguatge: la informàtica (fòrums, llistes de distribució, bases de dades, traducció automàtica i assistida, tractament de textos, etc.). Descripció i funcionament de l'Internostrum i del Salt.
  
Tema 54. La traducció com a acte complex de comunicació. Definició i finalitat de la traducció. Funció de traducció i tipologies de traducció.
  
Tema 55. Mètodes, estratègies i procediments tècnics de traducció (traducció directa i traducció obliqua). Límits de la traducció i mecanismes de restitució (intervencions del traductor).
  
Tema 56. La poesia: característiques i principals exponents al llarg del segle xv i del segle xx.
  
Tema 57. El teatre: característiques i principals exponents al llarg del segle xix. El teatre popular: La festa d'Elx.
  
Tema 58. La novel·la i el conte: característiques i principals exponents al llarg del segle xv i del segle xx.
  
Tema 59. L'assaig i la literatura del jo: característiques i principals exponents en la literatura catalana.
  
ANNEX II
  
Declaració que han de presentar tots els aspirants aprovats
  
(Nom i cognoms)
  
amb domicili a
  
i document nacional d'identitat número
  
declare, a l'efecte de ser nomenat/da funcionari/ària de l'escala
  
que no he estat separat/da del servei de cap de les administracions públiques i que no em trobe inhabilitat/da penalment per a l'exercici de funcions públiques.
  
..., ... d ... de 200 ...
  
ANNEX III
  
Declaració que han de presentar, a més, tots els aspirants
  
 aprovats que no tinguen la nacionalitat espanyola
  
(Nom i cognoms)
  
amb domicili a
  
i document nacional d'identitat número
  
declare, a l'efecte de ser nomenat/da funcionari/ària de l'escala
  
que no he estat sotmès/a a sanció disciplinària o condemna penal que impedisca, en el meu estat, l'accés a la funció pública.
  
..., ... d ... de 200 ...
  
ANNEX IV
  
Declaració d'acreditació de coneixements de valencià
  
(Nom i cognoms)
  
amb domicili a
  
i document nacional d'identitat número
  
declare, a l'efecte de ser nomenat/da funcionari/ària de l'escala
  
que complisc els requisits d'acreditació dels coneixements de valencià, i que puc aportar-hi:
  
- Títol de batxillerat o equivalent fet a la Comunitat Valenciana i llibre de qualificacions en què consten com a superades les assignatures de valencià.
  
- Títol de l'escola oficial d'idiomes corresponent al tercer curs de Valencià.
  
- Certificat de nivell mitjà de la Junta Qualificadora de Coneixements de Valencià.
  
- que em compromet a acreditar els coneixements de valencià en el termini de dos anys o a fer els cursos que s'organitzen amb aquest fi.
  
..., ... d ... de 200 ...